CELEX: 32019R0430
Language: ro
Date: 2019-03-18 00:00:00
Title: Regulamentul de punere în aplicare (UE) 2019/430 al Comisiei din 18 martie 2019 de modificare a Regulamentului (UE) nr. 1178/2011 în ceea ce privește exercitarea unor privilegii limitate fără supraveghere înainte de eliberarea unei licențe de pilot de aeronave ușoare (Text cu relevanță pentru SEE.)

19.3.2019   
               
               
                  RO
               
               
                  Jurnalul Oficial al Uniunii Europene
               
               
                  L 75/66
               
            
         REGULAMENTUL DE PUNERE ÎN APLICARE (UE) 2019/430 AL COMISIEI
         din 18 martie 2019
         de modificare a Regulamentului (UE) nr. 1178/2011 în ceea ce privește exercitarea unor privilegii limitate fără supraveghere înainte de eliberarea unei licențe de pilot de aeronave ușoare
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/1139 al Parlamentului European și al Consiliului din 4 iulie 2018 privind normele comune în domeniul aviației civile și de înființare a Agenției Uniunii Europene pentru Siguranța Aviației, de modificare a Regulamentelor (CE) nr. 2111/2005, (CE) nr. 1008/2008, (UE) nr. 996/2010, (UE) nr. 376/2014 și a Directivelor 2014/30/UE și 2014/53/UE ale Parlamentului European și ale Consiliului, precum și de abrogare a Regulamentelor (CE) nr. 552/2004 și (CE) nr. 216/2008 ale Parlamentului European și ale Consiliului și a Regulamentului (CEE) nr. 3922/91 al Consiliului (1), în special articolul 23 alineatul (1),
         întrucât:
         
                     (1)
                  
                  
                     Subpartea B din anexa I („partea FCL”) la Regulamentul (UE) nr. 1178/2011 al Comisiei (2) stabilește cerințele pentru eliberarea licențelor de pilot de aeronave ușoare („LAPL”).
                  
               
                     (2)
                  
                  
                     În conformitate cu articolul 12 alineatul (2a) punctul (3) din Regulamentul (UE) nr. 1178/2011, statele membre pot aplica, până la 8 aprilie 2020, norme naționale de acordare a licențelor care prevăd un acces mai timpuriu la unele privilegii ale piloților în raport cu o LAPL. Aceste norme naționale de acordare a licențelor sunt, de asemenea, utilizate pentru a oferi cursuri de pregătire LAPL modulare, astfel încât finalizarea anumitor module de pregătire LAPL să permită accesul la unele privilegii înainte de eliberarea unei LAPL.
                  
               
                     (3)
                  
                  
                     Statele membre care recurg la astfel de cursuri de pregătire LAPL modulare au raportat Comisiei și Agenției Uniunii Europene pentru Siguranța Aviației („agenția”) că aceste cursuri sprijină promovarea sporturilor aeriene și a activităților piloților de agrement. Acest lucru este în conformitate cu obiectivele foii de parcurs pentru aviația generală, care urmărește să creeze un sistem de reglementare mai proporțional, mai flexibil și mai proactiv (3).
                  
               
                     (4)
                  
                  
                     În temeiul articolului 4 alineatul (7) din Regulamentul (UE) nr. 1178/2011, statele membre pot autoriza elevii piloți să piloteze fără supraveghere avioane monomotor cu piston cu o masă maximă la decolare care să nu depășească 2 000 kg, înainte de eliberarea unei LAPL și sub rezerva îndeplinirii unor condiții.
                  
               
                     (5)
                  
                  
                     Pentru a promova un sistem de reglementare mai flexibil pentru aviația generală, articolul 4 alineatul (7) din Regulamentul (UE) nr. 1178/2011 ar trebui modificat pentru a permite statelor membre să autorizeze elevii piloți care urmează un curs de pregătire LAPL să exercite privilegii limitate fără supraveghere la finalizarea anumitor module de pregătire, ținând seama de gradul de pregătire necesar pentru nivelul vizat de competență al pilotului, înainte de a îndeplini toate cerințele necesare pentru eliberarea unei LAPL pentru avioane, elicoptere, planoare sau baloane.
                  
               
                     (6)
                  
                  
                     Statele membre ar trebui să informeze periodic Comisia și agenția în cazul în care eliberează astfel de autorizații pentru elevii piloți în conformitate cu articolul 4 alineatul (7) din Regulamentul (UE) nr. 1178/2011 și ar trebui să monitorizeze autorizațiile respective pentru a menține un nivel acceptabil de siguranță a aviației.
                  
               
                     (7)
                  
                  
                     În plus, articolul 4 alineatul (8) din Regulamentul (UE) nr. 1178/2011 ar trebui modificat pentru a prelungi perioada în care statele membre pot autoriza exercitarea unor privilegii limitate specificate pentru a pilota avioane în conformitate cu regulile de zbor instrumental, înainte ca pilotul să îndeplinească toate cerințele necesare pentru eliberarea unei calificări de zbor instrumental. Această prelungire este necesară în așteptarea introducerii unei calificări de bază pentru zborul instrumental.
                  
               
                     (8)
                  
                  
                     Măsurile prevăzute în prezentul regulament au fost sugerate în Avizul nr. 08/2017 emis de agenție în temeiul articolului 19 alineatul (1) din Regulamentul (CE) nr. 216/2008 al Parlamentului European și al Consiliului (4).
                  
               
                     (9)
                  
                  
                     Măsurile prevăzute în prezentul regulament sunt conforme cu avizul comitetului instituit în temeiul articolului 127 din Regulamentul (UE) 2018/1139,
                  
               ADOPTĂ PREZENTUL REGULAMENT:
         
            Articolul 1
            Articolul 4 din Regulamentul (UE) nr. 1178/2011 se modifică după cum urmează:
            
                        1.
                     
                     
                        Alineatul (7) se înlocuiește cu următorul text:
                        
                           „(7)   Un stat membru poate autoriza elevii piloți care urmează un curs de pregătire LAPL să exercite, fără supraveghere, privilegii limitate înainte de a îndeplini toate cerințele necesare pentru eliberarea unei LAPL, în următoarele condiții:
                           
                                       (a)
                                    
                                    
                                       sfera privilegiilor se bazează pe o evaluare a riscurilor în materie de siguranță efectuată de către statul membru, ținând seama de gradul de pregătire necesar pentru atingerea nivelului vizat de competență al pilotului;
                                    
                                 
                                       (b)
                                    
                                    
                                       privilegiile se limitează la următoarele:
                                       
                                                   (i)
                                                
                                                
                                                   întregul teritoriu sau o parte a teritoriului național al statului membru care acordă autorizația;
                                                
                                             
                                                   (ii)
                                                
                                                
                                                   aeronave înmatriculate în statul membru care acordă autorizația;
                                                
                                             
                                                   (iii)
                                                
                                                
                                                   avioane și elicoptere care sunt aeronave monomotor cu piston cu o masă maximă la decolare care nu depășește 2 000 kg, planoare și baloane;
                                                
                                             
                                 
                                       (c)
                                    
                                    
                                       pentru pregătirea efectuată în temeiul autorizației, titularul unei astfel de autorizații care solicită eliberarea unei LAPL primește credite care sunt stabilite de statul membru pe baza unei recomandări din partea unei ATO sau a unei DTO;
                                    
                                 
                                       (d)
                                    
                                    
                                       statul membru transmite din trei în trei ani Comisiei și agenției rapoarte periodice și evaluări ale riscurilor de securitate;
                                    
                                 
                                       (e)
                                    
                                    
                                       statele membre monitorizează utilizarea autorizațiilor eliberate în temeiul prezentului alineat pentru a asigura un nivel acceptabil de siguranță a aviației și iau măsurile corespunzătoare în cazul în care identifică un risc sporit în materie de siguranță sau orice alte probleme de siguranță.”
                                    
                                 
                     
                  
                        2.
                     
                     
                        La alineatul (8), în teza introductivă, „8 aprilie 2019” se înlocuiește cu „8 aprilie 2021”.
                     
                  
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 martie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 212, 22.8.2018, p. 1.
         
            (2)  Regulamentul (UE) nr. 1178/2011 al Comisiei din 3 noiembrie 2011 de stabilire a cerințelor tehnice și a procedurilor administrative referitoare la personalul navigant din aviația civilă în temeiul Regulamentului (CE) nr. 216/2008 al Parlamentului European și al Consiliului (JO L 311, 25.11.2011, p. 1).
         
            (3)  https://www.easa.europa.eu/easa-and-you/general-aviation/general-aviation-road-map
         
            (4)  Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE (JO L 79, 19.3.2008, p. 1).